Саопштење за медије

Изложба „И Бог и преци“

О православљу и народној религији

Панчево, 17.08.2015. – **У четвртак 20.08. у 20 сати биће отворена гостујућа изложба Етнографског музеја у Београду „И Бог и преци – православље и народна религија“ ауторке др Весне Марјановић, музејског саветник. На отварању ће говорити и протојереј – ставрофор Милован Глоговац, свештеник у пензији.**

У фокусу изложбе је историја хришћанства, а јавности се овом приликом представља визуелни идентитет православне религије Срба путем обичаја који повезују симболичку свест више културних слојева различитог порекла и старости.

Основна улога колективне свести јесте да друштвену заједницу држи на окупу. Садржај изложбе је религијски контекст народне перцепције хришћанства и православља. Подељен је у два комплементарна дела. Канонски, православни део изложбе припада цркви и сакралном простору. Односи се на увођење духовности и религијских догми у животе људи пред Богом, усмерава правила понашања и одређује постизање равнотеже духовног садржаја свакодневице и празника. Други део изложбе је посвећен прецима који су метафора у народом контексту религије прихватању светог простора укрштеног с веровањима у моћ предака и њиховим „снажним“ деловањем на овоземаљски свет.

Култ предака је преживео сва времена и у модерном добу се препознаје не само у низу архаичних ритуала повезаних с погребним обичајима већ је видно присутан и у свим осталим сегментима, било да је реч о симболичном понашању у току свадбеног церемонијала или у време већих светковина током године.

Изложба „И Бог и преци – православље и народна религија“ допринос је Етнографског музеја у Београду обележавању 1700 година од потписивања Миланског едикта 313. године, у време владавине цара Константина, чиме је омогућено слободно проповедање хришћанства на простору тадашњег Римског царства.

Улаз је слободан.